
Gyephasznosítási módok hatása három hüllőfaj (Vipera ursinii, Lacerta agilis, Lacerta viridis) abundanciájára a Felső-kiskunsági turjánvidéken

A természetvédelmi biológia, az ökológia és a biogeográfia tudományában kulcsfontosságú a
populációk nagyságát és egyedsűrűségét meghatározó tényezők megismerése. A gyepekhez
kötődő fajok, mint például a rákosi vipera (Vipera ursinii rakosiensis) számára különösen
nagy jelentőséggel bír az élőhelyük kezelési módja. A kutatás célja, hogy a rákosi vipera
élőhelyein leginkább elterjedt három gyephasználati mód, azaz a legeltetés, a kaszálás és a
kaszáló-legelő váltó hasznosítások hatását vizsgáljuk az élőhelyén előforduló hüllőfajok
denzitására. A vizsgálatot a Kiskunsági Nemzeti Park területén található Peszéradacsi-réteken
végeztük egy őszi és egy tavaszi aszpektus időtartama alatt. Az adatgyűjtés gyephasznosítási
módonként 3-3 db 1 hektáros kvadrátban valósult meg, amelyekben ismételt mintavétel
(n=15×9) során rögzítettünk minden hüllőészlelést és a hüllők aktivitását leginkább
befolyásoló operatív hőmérsékletet. Az adatok elemzéséhez n-mixture modelleket és
modellszelekciót alkalmaztunk. A két aszpektus adatait fajonként külön-külön vizsgáltuk azon
fajok esetében, ahol min. 5 megfigyelést rögzítettünk. A felmérések során az élőhelyeken
előforduló összes hüllőfajt megfigyeltük, de csak a zöld gyík (Lacerta viridis, nősz= 607,
ntavasz= 241), a fürge gyík (Lacerta agilis, nősz= 137, ntavasz= 917) és rákosi vipera (nősz= 10,
ntavasz= 0) esetében sikerült a minimálisan szükséges észlelésszámot elérni, ezért csak ezen
fajok adatait elemeztük. Az adatokra a zéró-felfújt Poisson és a negatív binomiális
hibaeloszlású modellek illeszkedtek legjobban, amelyek eredményei alapján a vizsgált fajok
észlelhetőségét minden esetben szignifikánsan befolyásolta az operatív hőmérséklet, kivéve a
zöld gyík őszi felmérését. A rákosi vipera és a fürge gyík denzitására a legelő
gyephasznosítási mód szignifikánsan pozitív hatású, míg a kaszáló és kaszáló-legelő váltó
hasznosítások negatív nem szignifikáns hatásúak voltak. A zöld gyík denzitására a
gyephasznosítási mód nem mutatott hatást. A veszélyeztetett rákosi vipera és a fürge gyík
számára a legeltetés az ideális gyephasznosítási mód az eredményeink szerint. Ezek
figyelembevételével a természetvédelmi, illetve fajmegőrzési célú élőhelykezelések
hatékonysága érdekében a kaszálás és a kaszáló-legelő váltó gyephasználat helyett a
legeltetést kell előtérbe helyezni, ezáltal elősegítve a gyepeken élő fajok védelmét.



